L-għerf u l-bluha L-għerf bena d-dar tiegħu, waqqaf is-seba' kolonni tagħha; qatel il-bhejjem imsemmna, ħejja l-inbid u l-mejda tiegħu. U bagħat il-qaddejja jxandru l-istedina minn fuq l-imkejjen għolja tal-belt: "Min hu ċkejken ħa jiġi għandi!" U lil min hu bla moħħ jgħidlu: "Ejjew, kulu l-ħobż tiegħi u ixorbu l-inbid li ħejjejt għalikom. Warrbu l-bluhat tagħkom, u tgħixu, u timxu 'l quddiem fl-għaqal." Min iwissi lill-insolenti, jaħbatlu ħażin, min iwiddeb il-ħażin, jaqla' t-tagħjir. Twiddibx lill-insolenti, għax jobogħdok; widdeb l-għaref, u jħobbok. Għallem lill-għaref, u jsir iżjed għaref; għarraf lill-ġust, u iżjed jitgħallem. Il-biża' tal-Mulej hu l-bidu tal-għerf, u li tagħraf lill-Qaddis hu d-dehen; għax bija jitkattrulek jiem ħajtek, u jiżdidulek snin għomrok. Jekk int għaref, lilek jiswa, jekk int insolenti, int biss tbati. Il-bluha hi mara mferfxa, moħħ ir-riħ u ma taħsibhiex. Tintefa' f'bieb darha, bilqiegħda fl-għoli fil-belt, issejjaħ lil min ikun għaddej, hu u sejjer dritt għal triqtu: "Min hu belhieni, jidħol hawn"; u tgħid lil min hu bla moħħ: "Ħelu hu l-ilma misruq , u tajjeb il-ħobż meħud bil-moħbi." U dak ma jindunax li hemm il-mejtin, li l-mistednin tagħha huma f'qiegħ l-art .